**NAVAJANJE LITERATURE**

Na koncu pisnega izdelka moramo v posebnem poglavju natančno navesti vse vire in literaturo, ki smo jo uporabili pri svojem delu. Razvrstimo jih **po abecedi**. Pri navajanju je potrebno pravilno navesti vse **bibliografske podatke/elemente**, da je mogoča natančna prepoznava vira. BIBLIOGRAFSKI ELEMENTI so vsi podatki, ki nam pomagajo prepoznati in določiti vir (besedilo, slike … v knjigi, reviji, na spletni strani …), ki smo ga uporabili.

**BIBLIOGRAFSKI ELEMENTI SO:**

**●** Priimek in ime avtorja (nazivov dr., prof., mag. ipd. ne pišemo).

**●** Leto izida.

**●** Naslov, podnaslov dela (podnaslov zapišemo z malo začetnico, razen če pravopis ne zahteva drugače), npr.: Pes: naš najboljši prijatelj oziroma Runo: Mojčin najboljši prijatelj.

**●** Kraj in ime založbe/samozaložba. (Ljubljana: Mladinska knjiga)

**●** Zbirka, štetje. (zbirka Vrhunci stoletja, 10. knjiga).


**●** URL-naslov, ki ga zapišemo v suličastih oklepajih. (http://www.os-naklo.si/).

**KJE JIH NAJDEMO?**


**●** v kolofonu**1** in CIP-u**2**

**●** serijske publikacije (revije) imajo te podatke na naslovni strani (lahko zgoraj ali ob strani).

1 **Kolofon** je ponavadi za naslovno stranjo knjige ali na njenem zadnjem listu. Zajema podatke o avtorju, založniku, tiskarni, lektorju, ilustratorju, po novem pa mora zajemati tudi podatke o nakladi, ceno knjige in podatek o avtorskih pravicah.



2 **CIP** (cataloguing-in-publication) je kataložni zapis o publikaciji, ki je izdelan pred njenim izidom v skladu s pravili za katalogizacijo. Umeščen je za naslovno stranjo knjige, ponavadi v okvirčku, ni pa nujno. Vsebuje bibliografski opis in je obvezna sestavina monografske publikacije.



**KAKO NAVEDEMO VIRE IN LITERATURO? (po APA standardih, verzija 7)**

**a) Knjiga enega avtorja**

**Priimek, I. (Leto). *Naslov*. Založba.**

Kindersley, B. (1996). *Otroci vsega sveta*. Mladinska knjiga.

**b) Knjiga dveh, treh do vključno 20 avtorjev**

**Priimek, I. in Priimek, I. (Leto). *Naslov*. Založba.**

Sande, M., Paš, M., Novak, S. in Mušič, K. (2016). *Veliki družinski atlas sveta*. DZS.

**c) Knjiga, katere avtor ni znan**

***Naslov*. (Leto). Založba.**

*Rokavička:* ukrajinska ljudska pravljica. (2015), Mladinska knjiga.

**č) Knjiga, katere avtor ni znan, ima pa urednika**

***Priimek, I. (ur.). Naslov*. (Leto). Založba.**

*Krušič, M. (ur.). Jugovzhodna Azija, Avstralija, Oceanija, Antarktika*. (1997). Mladinska knjiga.

**d) Članek v reviji**

**Priimek, I. (Leto). Naslov članka. *Naslov revije*, letnik(številka revije), številke strani.**

Ganna Mahmoud, D. (2024). Dan v oazi na robu Sahare. *Svet & ljudje*, 27(297), 64–71.

**e) Prispevki na spletu (pozor: na koncu za http naslovi NI PIK!)**

**Wikipedija**

***Naslov*. (datum objave). V Wikipedija: prosta enciklopedija in naslov spletne strani**

Atol (13. 6. 2021). V *Wikipedija: prosta enciklopedija*. https://sl.wikipedia.org/wiki/Atol

**Definicija iz spletnega slovarja brez avtorja in datuma**

***Naslov*. (leto izdaje slovarja). V Ime spletnega slovarja in naslov spletne strani**

Gejzir. (2014). V *Slovar slovenskega knjižnega jezika.* https://www.fran.si/iskanje?Filtered DictionaryIds=130&View=1&Query=gejzir

**Spletna stran s skupinskim avtorjem (organizacijo) brez datuma**

***Naslov organizacije*. (b. d. = brez datuma). Naslov oz. podnaslov strani in naslov spletne strani**

Zavod RS za šolstvo. (b. d.). *Usmerjanje otrok s posebnimi potrebami*. https://www.zrss.si/o-nas/usmerjanje-otrok-s-pp

**f) Vir pri sliki** (slike oštevilčimo in naslov napišemo nad njih, pod sliko pa napišemo vir)

**Slika 1**

Gejzir [Strokkur](https://sl.wikipedia.org/w/index.php?title=Strokkur&action=edit&redlink=1" \o "Strokkur (stran ne obstaja)) na [Islandiji](https://sl.wikipedia.org/wiki/Islandija)



Gejzir (3. 12. 2023). V *Wikipedija: prosta enciklopedija*. https://sl.wikipedia.org/wiki/Gejzir